**Kotikunnaan Rilla** (engl. *Rilla of Ingleside*) on kanadalaisen kirjailijan Lucy M. Montgomeryn kirjoittama kirja, joka ilmestyi 1921. Kerttu Piskosen suomennos ilmestyi vuonna 1962 WSOY:n kustantamana. Teos on kahdeksas alkuperäisen *Anne of Green Gables* -sarjan yhdeksästä kirjasta, mutta vasta kuudes Anna-kirja julkaisemisjärjestyksessä. Kirjailijan uralla 1908–1939, se sijoittuu noin puoliväliin ollen hänen 12. julkaistu teoksensa.

L.M. Montgomery aloitti kirjoittamisen muutama kuukausi sodan päättymisen jälkeen marraskuussa 1918, serkkunsa ja lähimmän ystävänsä Frederica Campbell McFarlanen kuoleman jälkeen, jonka muistolle kirja on omistettu. Kirjailijan seuraava teos oli uuden Runotyttö-sarjan aloittava Pieni runotyttö (*Emily of New Moon*), joka ilmestyi vuonna 1923.

Anna-sarjan viimeisessä, kahdeksannessa, osassa Annan nuorin tytär Rilla on saanut selkeän päähenkilön aseman. Tässä kirjassa Anna Shirley Blythen ikä on 49–53 vuotta. Kirjassa käsitellään ensimmäistä maailmansotaa 1914–1918, johon Kanada osallistui osana Britanniaa. Blythen pojat Jem, Walter ja Shirley, Rillan lemmitty Kenneth Ford sekä leikkitoverit Jerry Meredith ja Karl Meredith lähtevät kukin vuorollaan vuosien 1914–1918 aikana taistelemaan Ranskaan ja Belgiaan *Canadian Expeditionary Force* -nimisessä sotilasyksikössä.

Kirja on ainoa naisen näkökulmasta Kanadassa kirjoitettu aikalaiskuvaus Ensimmäisen maailmansodan ajasta.

Juoni
-----

Melkein 10 vuotta Sateenkaarinotkon tapahtumien jälkeen Eurooppa on Ensimmäisen maailmansodan partaalla. Annan nuorin tytär Rilla on melkein 15-vuotias ja innoissaan ensimmäisistä aikuisista juhlistaan. Anna ja Gilbert ovat huolissaan, koska Rillalla ei näytä olevan mitään kunnianhimoa.

Kun Kanada liittyy sotaan, Jem Blythe ja Jerry Meredith ilmoittautuvat vapaaehtoisina viipymättä, mikä järkyttää Annaa, Nania ja Faith Meredithiä, jonka Rilla epäilee olevan kihloissa Jemin kanssa. Rillan veli Walter ei värväydy, koska hän pelkää sodan ja kuoleman rumuutta. Jemin uskollinen koira Maanantai jää odottamaan Glenin rautatieasemalle isäntänsä paluuta. Muut sisarukset palaavat opiskelemaan jättäen Rillan kotiin vanhempiensa, Susan Bakerin ja opettaja Gertrude Oliverin kanssa, jonka sulhanenkin on lähtenyt rintamalle.

Sodan edetessä Rilla kasvaa vastuuntuntoisemmaksi. Kerätessään rahaa sotaponnisteluihin hän saapuu taloon, jossa nuori nainen jonka mies on sodassa on juuri menehtynyt lapsivuoteeseen. Rilla vie heikon pienen pojan Kotikunnaalle isossa liemikulhossa ja antaa hänelle nimeksi James Kitchener Anderson tämän isän mukaan ja Susanin itsepäisestä vaatimuksesta, Britannian sotaministeri Herbert Kitchenerin mukaan. Rillan isä Gilbert haastaa vauvoja inhoavan Rillan kasvattamaan sotaorvon täysin ilman Annan ja Susanin apua. 

Rilla ja hänen perheensä seuraavat innokkaasti kaikkia sotauutisia taistelujen levitessä ja tuhansien sotilaiden kaatuessa. Lopulta toukokuussa 1915 Walter värväytyy, ja elokuussa Rillan uusi ihailija Kenneth Ford. Kenneth suutelee Rillaa ennen lähtöään ja pyytää tätä lupaamaan, ettei hän suutele ketään muuta ennen kuin hän palaa takaisin. Rilla pitää lupauksen salaisuutena pitkään, eikä ole itse varma, mitä lupaus kertoo Kennethin tunteistaan ​​häntä kohtaan. Rillan paras lapsuuden leikkitoveri Karl Meredith värväytyy 18. syntymäpäivänään lokakuussa 1915. 

Keväällä 1916 Walter saa rintamalla urhoollisuusmitalin Flanderissa ja hänen taisteluhaudassa kirjoittamansa runo "Huilunsoittaja" julkaistaan.
Syyskuussa 1916 eräänä yönä Maanantai alkaa ulvoa lohduttomasti, mikä saa perheen pelkäämään, että Jemille on tapahtunut jotain. Walter on kaatunut Fleurs-Courceletten taistelussa. 

Annan nuorin poika Shirley liittyy ilmajoukkoihin. Huhtikuussa 1917 Jerry Meredith haavoittuu Vimyn harjanteen taistelussa, ja toukokuun 1918 alussa Jemin kerrotaan haavoittuneena ja kadonneen vihollisen hyökkäyksessä. Blythet ovat lähes viisi kuukautta ilman tietoja Jemistä, mutta Maanantai-koiran rauhallinen odotus rautatieasemalla rohkaisee heitä. Lopulta perhe saa sähkeen: Jem on vangittu Saksassa, paennut Hollantiin ja on nyt matkalla Englantiin sairaalahoitoon.

Kun sota vihdoin päättyy muutkin Glen St. Maryn pojista palaavat kotiin vuoden 1919 alussa. Jem palaa keväällä iltapäiväjunalla, ja hänet kohtaa asemalla ikionnellinen neljä ja puoli vuotta odottanut Maanantai-koira. Jimsin isä James Anderson palaa nuoren englantilaisen morsiamensa kanssa ja vie pojan mukanaan. 

Elämä jatkuu sodan jälkeen. Jem aikoo palata korkeakouluun, koska hän ja Faith eivät voi mennä naimisiin ennen kuin hän saa loppuun lääketieteen opintonsa. Faith, Nan ja Di suunnittelevat ryhtyvänsä opettajiksi, kun taas Jerry, Karl ja Shirley palaavat Redmondin korkeakouluun yhdessä Unan kanssa, joka suunnittelee kotitalouskurssin suorittamista. Kenneth Ford on palannut sodasta ottamatta yhteyttä ja Rilla ajattelee että tämän kiinnostus on hiipunut ja hänen pitäisi lähteä opiskelemaan korkeakouluun. Lopulta Kenneth palaa kotiin ja kosii Rillaa kysymyksellä: "Oletko sinä Rilla, ma-Rilla?".

Päähenkilöt
-----------

* Anna Blythe (o.s. Shirley), älykäs ja huumorintajuinen "tohtorinna", jolla on vilkas mielikuvitus. Annalla on punaiset jo harmaantuvat hiukset ja harmaat silmät, ja hän on pitkä ja hoikka. Hänellä on hyvä sydän ja hän nauttii ihmisten yhteen saattamisesta.
* Gilbert Blythe, Annan aviomies ja Glenin lääkäri
* Susan Baker, Annan uskollinen kotihengetär
* James Matthew "Jem" Blythe, Annan ja Gilbertin 21-vuotias (kirjan alussa) esikoispoika, joka haluaa tulla lääkäriksi
* Walter Cuthbert Blythe, 20-vuotias (kirjan alussa) komea ja haaveellinen runoilijanalku, joka haluaa tulla Englannin kirjallisuuden professoriksi
* Anna "Nan" ja Diana "Di" Blythe, 19-vuotiaat (kirjan alussa) kaksoset, joista ensimmäinen on tumma ja ruskeasilmänen ja jälkimmäinen punatukkainen ja vihreäsilmäinen
* Shirley Blythe, tummahipiäinen, reipas mutta vaitelias 17-vuotias (kirjan alussa) nuorukainen, jota Susan on aikoinaan hoitanut paljon Annan sairastellessa
* Bertha Marilla "Rilla" Blythe, Annan ja Gilbertin 15-vuotias (kirjan alussa) kunnianhimoton kuopus, joka haluaa useita ihailijoita, kauniiita vaatteita ja hauskoja juhlia
* James "Jims" Kitchener Anderson, pieni sotaorpo
* Jerry Meredith, 20-vuotias (kirjan alussa) älykäs nuori mies, joka on Nanin mielitietty
* Faith Meredith, 19-vuotias (kirjan alussa) kaunotar, joka on Jemin mielitietty, lähtee sairaanhoitajaksi Punaisen Ristin sotasairaalaan Englantiin
* Una Meredith, 18-vuotias (kirjan alussa) unelmoiva ja ujo nuori nainen, joka salaa rakastaa Walteria
* Thomas Carlyle "Karl" Meredith, 17-vuotias (kirjan alussa) luonnontieteilijän alku, joka tutkii kaikkea elävää mm. rottien käyttätymistä taisteluhaudoissa. Hänellä on kuolleen äitinsä Cecilian siniset silmät
* Neiti Cornelia Bryant nyk. rouva Elliot, Annan ja Gilbertin hyvä ystävä. Cornelia-neiti on topakka mutta hyväsydäminen keski-ikäinen nainen, joka halveksii useimpia miehiä. Cornelia-neiti tietää kaikkien asiat, ja hän myös auttaa kaikkia hädänalaisia. Ainoastaan metodisteja hän vihaa sydämensä pohjasta. Tässä kirjassa hän vihdoin heltyy ja sanoo vihaavansa Saksan keisaria ennemmin kuin metodisteja.
* Kenneth Ford, Rillan lemmitty, Owen ja Leslie Fordin poika, jotka tapasivat kirjassa Anna omassa kodissaan

Lähteet
-------

1. ↑  Kotikunnaan Rilla, Kirjasampo.fi
2. ↑  Books by L.M. Montgomery *L.M. Montgomery Online*.
3. ↑  Books of L.M. Montgomery. Rilla of Ingleside *L.M. Montgomery Online*.
4. ↑  Nicholson, Gerald W. L.: *Canadian Expeditionary Force, 1914-1919: Official History of the Canadian Army in the First World War.*. Ottawa: R. Duhamel, Queen's Printer and Controller of Stationery, 1962.
5. ↑  Holt, Richard: *Filling the Ranks: Manpower in the Canadian Expeditionary Force, 1914-1918*, s. 283. McGill-Queen's University Press, 2017. ISBN 978-0-7735-4877-0.
6. ↑  Dennis, Patrick M.: *Reluctant warriors : Canadian conscripts and the Great War*. Vancouver, British Columbia: UBC Press, 2017. ISBN 9780774835978.
7. ↑  Rubio, Jen: *Introduction to Rilla of Ingleside, annotated edition.*, s. vii–x. Oakville, ON: Rock's Mills Press, 2015. ISBN 9780988129382.